2019-yilda aholi bandligini ta’minlash va yangi ish o‘rinlarini tashkil etish bo‘yicha davlat buyurtmasi to‘g‘risida

Mehnat bozoridagi haqiqiy holatni chuqur tahlil qilish asosida aholi bandligini ta’minlashga doir hududiy va tarmoq dasturlarni shakllantirish, ularning bajarilishini muvofiqlashtirish, yangi ish o‘rinlarini tashkil etish bo‘yicha davlat buyurtmalarini ishlab chiqish va aholining ijtimoiy ehtiyojmand qatlamlari uchun ish joylari zaxirasini (kvota) belgilash yuzasidan aniq maqsadga yo‘naltirilgan kompleks chora-tadbirlar amalga oshirilmoqda.
 Shu bilan birga, aholi bandligini ta’minlashning zamonaviy tashkiliy-huquqiy mexanizmlari joriy qilinmaganligi va ishchilar malakasini oshirish choralarining yetarli emasligi respublikamizning ayrim mintaqalarida ishsizlik darajasini pasaytirishga imkon bermayapti, oqibatda bu noqonuniy mehnat migratsiyasi va norasmiy bandlik holatlarining ko‘payishiga sharoit yaratmoqda.
 Shuningdek, tashkil etilgan ish o‘rinlarining hisobini yuritish va haqqoniyligini ta’minlash masalalarida mahalliy ijro etuvchi hokimiyat organlari, davlat va xo‘jalik boshqaruvi organlari, fuqarolarning o‘zini o‘zi boshqarish organlari hamda keng jamoatchilik o‘rtasida o‘zaro hamkorlik mexanizmlaridan yetarlicha foydalanilmayapti.
 Aholining doimiy bandligini ta’minlash, yangi ish o‘rinlarini tashkil etish bo‘yicha davlat buyurtmasini ishlab chiqish va amalga oshirishda davlat organlari faoliyatining samaradorligini oshirish maqsadida, shuningdek 2017 ― 2021-yillarda O‘zbekiston Respublikasini rivojlantirishning beshta ustuvor yo‘nalishi bo‘yicha Harakatlar strategiyasining ijrosi yuzasidan:
 1. O‘zbekiston Respublikasi Bandlik va mehnat munosabatlari vazirligi, Investitsiyalar va tashqi savdo vazirligi, Iqtisodiyot va sanoat vazirligi, Moliya vazirligi, Qurilish vazirligi, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari tomonidan respublikaning ish beruvchi tashkilotlari bilan birgalikda ishlab chiqilgan 2019-yilda aholi bandligini ta’minlash va yangi ish o‘rinlarini tashkil etish bo‘yicha davlat buyurtmasi ma’qullansin.
 Quyidagilar:
 370 mingdan ortiq fuqarolar uchun ish o‘rinlarini tashkil etishni nazarda tutuvchi 2019-yilda yangi ish o‘rinlarini tashkil etish bo‘yicha davlat buyurtmasining maqsadli prognoz parametrlari 1-ilovaga muvofiq;
 2019-yilda vazirliklar, idoralar va xo‘jalik birlashmalari tomonidan amalga oshiriladigan loyihalar hisobiga tashkil etiladigan yangi ish o‘rinlarining maqsadli parametrlari hamda yirik loyihalar hisobiga yaratiladigan ish o‘rinlarining manzilli ro‘yxati 2 va 2.1-ilovalarga muvofiq;
 2019-yilda kichik loyihalar (mahalliy loyihalar, o‘z mablag‘i hisobiga kredit olmasdan) hisobiga yaratiladigan ish o‘rinlarining prognoz parametrlari 3-ilovaga muvofiq;
 2019-yilda faoliyat ko‘rsatmayotgan, samarasiz foydalanilayotgan binolar va qurilishi tugallanmagan obyektlar negizida tashkil etiladigan loyihalar doirasida yaratiladigan ish o‘rinlarining prognoz parametrlari 4-ilovaga muvofiq;
 2019-yilda Davlat budjeti mablag‘lari va davlat-xususiy sheriklik shartlari asosida ishga tushadigan ijtimoiy va boshqa obyektlar hisobiga tashkil etiladigan ish o‘rinlarining maqsadli parametrlari 5-ilovaga muvofiq;
 2019-yilda hunarmandchilikni rivojlantirish hisobiga tashkil etiladigan ish o‘rinlarining maqsadli parametrlari 6-ilovaga muvofiq;
 2019-yilda tijorat banklari mablag‘lari hisobidan kredit berish hisobiga tashkil etiladigan ish o‘rinlarining maqsadli parametrlari va loyihalarning manzilli ro‘yxati 7 va 7.1-ilovalarga muvofiq;
 182 mingdan ortiq fuqarolarning bandligini nazarda tutuvchi 2019-yilda mavsumiy va vaqtinchalik ishlarda aholining bandligini ta’minlash maqsadli parametrlari 8-ilovaga muvofiq; 
 64 mingdan ortiq bo‘sh (vakant) ish o‘rinlariga fuqarolarni ishga joylashtirishni nazarda tutuvchi 2019-yilda aholi bandligini ta’minlash va yangi ish o‘rinlarini tashkil etish bo‘yicha davlat buyurtmasi doirasida bo‘sh (vakant) ish o‘rinlariga ishga joylashtirishning prognoz parametrlari 9-ilovaga muvofiq;
 ijtimoiy muhofazaga muhtoj va ish topishda qiynalayotgan shaxslar uchun 46 mingdan ortiq ish o‘rinlarini band qilishni nazarda tutuvchi 2019-yilda ijtimoiy muhofazaga muhtoj va ish topishda qiynalayotgan shaxslarni ishga joylashtirish uchun band qilib qo‘yilgan ish o‘rinlarining maqsadli parametrlari 10-ilovaga muvofiq;
 fuqarolar uchun jami 9 867, 5 mln so‘mga teng subsidiya va grantlar ajratishni nazarda tutuvchi 2019-yilda Bandlikka ko‘maklashish jamg‘armasi mablag‘lari hisobidan subsidiyalar va grantlar ajratishning maqsadli parametrlari 11-ilovaga muvofiq;
 fuqarolar uchun jami 195 000 mln so‘mga teng mikrokreditlar ajratishni nazarda tutuvchi 2019-yilda Bandlikka ko‘maklashish jamg‘armasi mablag‘lari hisobidan respublika tumanlari va shaharlarida yangi ish o‘rinlari tashkil etishni nazarda tutuvchi kichik loyihalarni amalga oshirish uchun mikrokredit ajratishning maqsadli parametrlari 12-ilovaga muvofiq;
 2019-yilda band aholi soni o‘sishining maqsadli parametrlari 13-ilovaga muvofiq;
 2019-yilda aholi bandligini ta’minlash va yangi ish o‘rinlarini tashkil etish bo‘yicha davlat buyurtmasining maqsadli parametrlarini bajarish bo‘yicha “yo‘l xaritasi” 14-ilovaga muvofiq tasdiqlansin.
 2. O‘zbekiston Respublikasi Bandlik va mehnat munosabatlari vazirligi, Investitsiyalar va tashqi savdo vazirligi, Davlat aktivlarini boshqarish agentligi, Savdo-sanoat palatasi ikki hafta muddatda mazkur qarorning 4-ilovasi bilan tasdiqlangan 2019-yilda faoliyat ko‘rsatmayotgan, samarasiz foydalanilayotgan binolar va qurilishi tugallanmagan obyektlar negizida tashkil etiladigan loyihalar doirasida yaratiladigan ish o‘rinlarining prognoz parametrlari asosida bo‘sh turgan va qurilishi tugallanmagan obyektlarning ishlab chiqarish faoliyatini tiklashga qaratilgan loyihalarning manzilli dasturini ishlab chiqsin va tasdiqlasin.
 3. O‘zbekiston Respublikasi Bandlik va mehnat munosabatlari vazirligi, Moliya vazirligi band bo‘lmagan aholini ish bilan ta’minlash va tadbirkorlik bilan shug‘ullanishga jalb etish, norasmiy ish o‘rinlarini rasmiylashtirishni rag‘batlantirish maqsadida ikki hafta muddatda Bandlikka ko‘maklashish davlat jamg‘armasi mablag‘lari hisobidan quyidagi maqsadlarga subsidiya va grantlar ajratish tartibini qabul qilsin va joriy etsin, bunda quyidagilarni amalga oshirish nazarda tutilsin: 
 a) subsidiyalar bo‘yicha:
 ish beruvchilarga — aholi bandligiga ko‘maklashish markazlari yo‘llanmasi bo‘yicha ishga qabul qilingan xodimlarni kasbga tayyorlash, qayta tayyorlash va ularning malakasini oshirishga sarflanadigan xarajatlarni qoplash uchun — har bir xodim uchun 6 oy davomida har oyda bazaviy hisoblash miqdorining 4 baravari miqdorida to‘lovni amalga oshirish;
 aholi bandligiga ko‘maklashish markazida ro‘yxatdan o‘tgan, tadbirkorlik qilishni xohlovchi ishsiz shaxslarga — ro‘yxatdan o‘tish, kichik korxonalar va mikrofirmalarni davlat ro‘yxatidan o‘tkazish, tadbirkorlikka o‘qitish va kredit olishda sug‘urta polisi to‘lovi uchun xarajatlarni bazaviy hisoblash miqdorining 10 baravari miqdorida to‘lash;
 ijtimoiy ehtiyojmand aholi qatlamlariga mansub shaxslarni kvotalangan eng kam sondan ortiq miqdorda ishga qabul qilgan tashkilotlarga — har bir xodim uchun 12 oy davomida har oyda bazaviy hisoblash miqdorining 2 baravari miqdorida haq to‘lash;
 b) grantlar bo‘yicha:
 kasb-hunar ta’limi muassasalariga — band bo‘lmagan shaxslarni, ayniqsa, mehnat migratsiyasidan qaytgan fuqarolar, kam ta’minlangan oilalarda yashovchi xotin-qizlarni kasbga qayta o‘qitishga sarflanadigan xarajatlarni moliyalashtirish;
 kasb-hunarga o‘qitish markazlari, kollejlar va oliy o‘quv yurtlarida kasb-hunarga tayyorlash, agrotexnologiya, bog‘dorchilik, sabzavotchilik, chorvachilik, parrandachilik, baliqchilik hamda asalarichilik sohasida fermer va dehqon xo‘jaliklarining rahbarlari va ishchilari hamda tomorqa yer egalarini qayta tayyorlash va malakasini oshirishni moliyalashtirish. 
 o‘rmon fondi yerlari ijarachilariga — aholi bandligiga ko‘maklashish markazida ro‘yxatdan o‘tgan ishsiz shaxslarni ishga qabul qilgan taqdirda, ularga ish haqi to‘lash xarajatlarini qoplash uchun — 6 oy davomida o‘rtacha ish haqining 50 foizi miqdorida, biroq har bir oy uchun bazaviy hisoblash miqdorining ikki barobaridan oshmagan miqdorda haq to‘lash.
 4. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari bir oy muddatda 2019-yilda aholi bandligini ta’minlash va yangi ish o‘rinlarini tashkil etish bo‘yicha davlat buyurtmasining hududiy manzilli dasturlarini tuman, shahar va sektorlar kesimida ishlab chiqib tasdiqlasin;
 Vazirliklar, idoralar va xo‘jalik boshqaruvi organlari bir oy muddatda 2019-yilda aholi bandligini ta’minlash va yangi ish o‘rinlarini tashkil etish bo‘yicha davlat buyurtmasining har bir korxona va loyihalar kesimida tarmoq manzilli dasturlarini va ularni oyma-oy bajarish reja-jadvallarini O‘zbekiston Respublikasi Bandlik va mehnat munosabatlari vazirligi hamda Investitsiyalar va tashqi savdo vazirligi bilan kelishgan holda Vazirlar Mahkamasiga tasdiqlash uchun kiritsin.
 5. Belgilansinki, vazirliklar, idoralar va xo‘jalik boshqaruvi organlari, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari tomonidan mazkur qarorning 1-bandiga muvofiq davlat buyurtmasining manzilli dasturlariga kiritilgan va amalga oshirilmayotgan loyihalarni yangi loyihalarga almashtirishga faqat O‘zbekiston Respublikasi Bandlik va mehnat munosabatlari vazirligi hamda Investitsiyalar va tashqi savdo vazirligi bilan kelishilgan holda, yaratiladigan ish o‘rinlari ushbu manzilli dasturlarga kiritilgan loyihalarning tegishli ko‘rsatkichlaridan kam bo‘lmagan taqdirda yo‘l qo‘yiladi.
 6. 2019-yilda aholi bandligini ta’minlash va yangi ish o‘rinlarini tashkil etish bo‘yicha davlat buyurtmasining maqsadli parametrlarini o‘z vaqtida va sifatli bajarish yuzasidan quyidagilarga: 
 O‘zbekiston Respublikasi Investitsiyalar va tashqi savdo vazirligi, xo‘jalik boshqaruvi organlari, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklariga — sanoat, xizmat ko‘rsatish va qishloq xo‘jaligi sohalaridagi yirik loyihalarni amalga oshirish;
 O‘zbekiston Respublikasi Investitsiyalar va tashqi savdo vazirligi, Davlat aktivlarini boshqarish agentligi, Savdo-sanoat palatasiga — faoliyat ko‘rsatmayotgan, samarasiz foydalanilayotgan binolar va qurilishi tugallanmagan obyektlar negizida tashkil etiladigan ish o‘rinlarini yaratish;
 O‘zbekiston Respublikasi Moliya vazirligi, Maktabgacha ta’lim vazirligi, Xalq ta’limi vazirligi, Oliy va o‘rta maxsus ta’lim vazirligi, Sog‘liqni saqlash vazirligi, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklariga — budjet mablag‘laridan va davlat-xususiy sheriklik shartlari asosida tegishliligi bo‘yicha ijtimoiy soha obyektlarini ishga tushirish;
 O‘zbekiston Respublikasi Qurilish vazirligi, Uy-joy kommunal xizmat ko‘rsatish vazirligi, Transport vazirligi, Energetika vazirligi, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklariga — uy-joy qurilishi, obodonlashtirish va infratuzilma obyektlarini qurish, mavsumiy va vaqtinchalik ishlarni amalga oshirish dasturlari ijrosini ta’minlash;
 O‘zbekiston Respublikasi Bandlik va mehnat munosabatlari vazirligiga — mas’ul davlat organlari va tashkilotlari tomonidan 2019-yilda aholi bandligini ta’minlash va yangi ish o‘rinlarini tashkil etish bo‘yicha davlat buyurtmasining o‘z vaqtida va samarali bajarilishini muvofiqlashtirish yuzasidan javobgarlik yuklansin.
 2019-yilda aholi bandligini ta’minlash va yangi ish o‘rinlari tashkil etishga doir davlat buyurtmasining maqsadli parametrlari yuzasidan yo‘nalishlar bo‘yicha mas’ul davlat va xo‘jalik boshqaruvi organlari hamda Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari har oy yakuniga ko‘ra keyingi oyning beshinchi sanasiga qadar tegishli ma’lumotlarni O‘zbekiston Respublikasi Bandlik va mehnat munosabatlari vazirligiga umumlashtirish hamda natijasi haqida Vazirlar Mahkamasiga kiritish uchun taqdim etib borilishini ta’minlasin.
 7. Belgilab qo‘yilsinki:
 O‘zbekiston Respublikasi Davlat soliq qo‘mitasi yakka tartibdagi tadbirkorlar, yuridik shaxs bo‘lmagan dehqon xo‘jaligi va yangidan tashkil etilgan yuridik shaxslar faoliyatini rivojlantirish hisobiga yaratilgan yangi ish o‘rinlari to‘g‘risidagi ma’lumotlarni idoralararo elektron almashinuv orqali har oy yakuni bo‘yicha Bandlik va mehnat munosabatlari vazirligiga taqdim etib borilishini ta’minlaydi;
 O‘zbekiston Respublikasi Davlat statistika qo‘mitasi yangi tashkil etilgan va qisqartirilgan ish o‘rinlari soni to‘g‘risidagi ma’lumotlarni idoralararo elektron almashinuv orqali yillik, choraklik (kichik korxona va mikrofirmalardan tashqari) davriylikda Bandlik va mehnat munosabatlari vazirligi hamda Iqtisodiyot va sanoat vazirligiga taqdim etadi;
 O‘zbekiston Respublikasi Bandlik va mehnat munosabatlari vazirligi Davlat soliq qo‘mitasi bilan birgalikda mas’ul vazirliklar, idoralar, xo‘jalik boshqaruvi organlari va hokimliklar tomonidan 2019-yilda aholi bandligini ta’minlash va yangi ish o‘rinlarini tashkil etish bo‘yicha davlat buyurtmasi ijrosining monitoringi va tahlili asosida umumlashgan tahliliy ma’lumotlarni har chorakda Vazirlar Mahkamasiga kiritadi;
 O‘zbekiston Respublikasi Hisob palatasi 2019-yilda aholi bandligini ta’minlash va yangi ish o‘rinlarini tashkil etish bo‘yicha davlat buyurtmasi ijrosi bo‘yicha yaratilgan ish o‘rinlari to‘g‘risidagi ma’lumotlarning haqqoniyligini joylarga chiqib o‘rganadi hamda natijasi bo‘yicha har chorakda Oliy Majlis palatalariga va Vazirlar Mahkamasiga axborot kiritadi, unda mavjud muammo va kamchiliklar Vazirlar Mahkamasi yig‘ilishlarida mas’ul vazirliklar, idoralar, xo‘jalik boshqaruvi organlari, hokimliklar va yirik korxonalar rahbarlari ishtirokida muhokama qilinadi.
 8. O‘zbekiston Respublikasi Bandlik va mehnat munosabatlari vazirligi Davlat soliq qo‘mitasi bilan birgalikda ikki oy muddatda o‘zini o‘zi band qilish uchun vaqtinchalik mehnat guvohnomasini kiritish, bunda guvohnoma egalariga rag‘batlantiruvchi imtiyozlarni joriy etish tartibi yuzasidan Vazirlar Mahkamasiga taklif kiritsin, unda, shu jumladan quyidagilar nazarda tutilsin:
 o‘zini o‘zi band qilgan fuqarolar tomonidan vaqtinchalik mehnat guvohnomasi uchun to‘lov amalga oshirilgan davrni mehnat stajiga kiritish;
 pensiya olish huquqi yuzaga kelgandan so‘ng, vaqtinchalik mehnat guvohnomasi orqali o‘zini o‘zi band qilgan fuqarolarga pensiya tayinlash tartibini joriy etish;
 Bandlikka ko‘maklashish davlat jamg‘armasi mablag‘laridan imtiyozli kredit ajratish;
 Bandlik va mehnat munosabatlari vazirligi tizimidagi kasb-hunar kollejlari, “Ishga marhamat” markazi, kasbga o‘qitish markazlarida tadbirkorlik va kasbga o‘qitish kurslarida bepul o‘qitish;
 haq to‘lanadigan jamoat ishlariga jalb qilish va mehnat qurollarini ijaraga berish.
 9. O‘zbekiston Respublikasi Bandlik va mehnat munosabatlari vazirligi boshqa manfaatdor vazirlik va idoralar bilan birgalikda ikki oy muddatda:
 haq to‘lanadigan jamoat ishlarini tashkil etish tartibini takomillashtirish, shu jumladan jamoat ishlariga ishsiz va band bo‘lmagan aholini davlat-xususiy sheriklikni rivojlantirish orqali jalb etishni kengaytirishni nazarda tutuvchi qaror loyihasini Vazirlar Mahkamasiga kiritsin;
 o‘zlari qabul qilgan normativ-huquqiy hujjatlarni ushbu qarorga muvofiqlashtirsin.
 10. Mazkur qarorning ijrosini nazorat qilish O‘zbekiston Respublikasi Bosh vazirining o‘rinbosari — moliya vaziri J.A. Qo‘chqorov va O‘zbekiston Respublikasi Prezidenti maslahatchisi o‘rinbosari G.K. Saidova zimmasiga yuklansin.